ועדת הכלכלה, כנסת 17, פרוטוקול מספר 50, 2006-07-18 12:20

גלעד ארדן: אני פותח את הדיון בתקנות התעבורה (תיקון מס' 7)) (תיקון), התשס"ו-2006 בדבר אביזרים ברכב להסעת תלמידים.

קריאה: אני מבין שכרגע אחריות נהג נשארת בתוקף.

גלעד ארדן: כרגע היא בתוקף, כאשר המשטרה אמרה לפרוטוקול שהמדיניות שלה היא לא לאכוף בזמן הנסיעה.

גלעד ארדן: אני מבקש מעורכת הדין ראובני להציג גם את התקנות שעברו וגם את התיקון לתקנות שמשרד התחבורה מבקש.

חוה ראובני: ב-22.3.2006 התפרסם תיקון תקנות התעבורה תיקון מספר 7, התשס"ו-2006, שבו הוגדר רכב להסעת תלמידים והוטלו חובות מסוימות: איסור לבצע הסעת תלמידים אלא ברכב להסעת תלמידים וחובות מסוימות על רכב הסעה כזה.

גלעד ארדן: תפרטי בבקשה את החובות שהוטלו בתקנה.

חוה ראובני: החובה הראשית היא, לא לבצע הסעת תלמידים אלא ברכב להסעת תלמידים, איסור להסיע ילדים בעמידה, חייבנו להפעיל פנסי איתות, יש חובה לסריקה בעלייה ובירידה מהאוטובוס.

חוה ראובני: החובות האלה מכוונות כולן כלפי הנהג.

חוה ראובני: כרגע אנחנו מבקשים שני שינויים בהגדרות של המרכיבים שהופכים רכב לרכב הסעת תלמידים.

חוה ראובני: מרכיב אחד הוא בנושא החגורות.

חוה ראובני: חובת התקנת החגורות הוטלה באופן גורף, לרבות מושב הנהג.

חוה ראובני: בדיעבד התברר, ויכול להיות שהיה קצר בתקשורת אצלנו במשרד, אני לא בטוחה מה המקור של זה, אבל כשנושא ההתקנות ירד לביצוע, התברר שכל מה שהוכן לצורך זה, עבודת המטה שנעשתה מבחינת היישומית הטכנית, מבחינת ההגדרות והמפרטים, לא מתאימים למושבי הנהג של האוטובוסים בגלל המבנה היחודי של כסא הנהג.

חוה ראובני: אנשי המקצוע יוכלו להסביר יותר.

חוה ראובני: הדבר השני הוא לגבי חובת התקנת פנסי איתות.

חוה ראובני: מכוח פקודת התעבורה חוייבנו להתקין תקנות לגבי מערכת פנסי איתות וסימון ברכב להסעת תלמידים.

חוה ראובני: זה החוק של שאול יהלום.

חוה ראובני: בדיון שהתקיים פה בוועדה התחייבנו שעד מאי יהיה מפרט ותקן שלפיו יותקנו הפנסים.

חוה ראובני: בחודש אפריל הודע לי על ידי סמנכ"ל תנועה שאין סיכוי שהתקן הזה יהיה מוכן.

חוה ראובני: התברר שהמורכבות הטכנית היא הרבה יותר גבוהה ממה שסברנו תחילה, לכן הכנת התקן היא ארוכה יותר.

חוה ראובני: החוק עבר בכנסת באוגוסט 2005.

חוה ראובני: התקנות התפרסמו ב-22.3 ונדונו בחודש פברואר.

חוה ראובני: מייד כשעבר החוק התחלנו להיערך ליישום שלו.

גלעד ארדן: ועדת הכלכלה אישרה את התקנות ממש בתקופת הבחירות.

חוה ראובני: כן, זה היה דיון פגרה.

חוה ראובני: עלתה השאלה האם יספיקו להתקין את הפנסים עד ספטמבר.

חוה ראובני: אמרנו שעד מאי יהיה מפרט וחשבנו שיוותרו 3-4 חודשים לביצוע.

חוה ראובני: אנחנו לא רוצים לגרום לציבור מבצעי ההסעות להיות עבריינים.

חוה ראובני: אין אפשרות ולא יהיה מפרט בזמן.

חוה ראובני: גם באוגוסט הוא לא יהיה.

עוזי יצחקי: יכול להיות שהוא יהיה בספטמבר.

חוה ראובני: להשאיר את התקנות כמו שהן זה לגרום לאנשים להיות עבריינים בעל כורחם.

חוה ראובני: אף נהג לא יהיה אשם בזה שלא יהיו לו פנסים.

חוה ראובני: אנחנו מבקשים לדחות את התחילה של חובת הפנסים.

גלעד ארדן: אתם מבקשים גם לדחות את התחילה של חובת הסימון על ידי פנס בשנה שלמה ל-1.9.2007 ולבטל את החובה שחלה על הנהגים לשים חגורה.

חוה ראובני: אני אסביר לגבי הנהגים.

חוה ראובני: באוטובוסים, למעט מגזר מצומצם, לא קיימות חגורות במושבי הנהג והרציונל של הטלת חובת החגירה באוטובוסים שמסיעים תלמידים, מתייחסת לבטיחות התלמידים ומבחינת הנהג אין חובה, למעט המסר החינוכי.

גלעד ארדן: אבל אם הנהג לא חגור והוא עף החוצה, לא יעזור לתלמידים שהם חגורים.

חוה ראובני: אבל מבחינת הבטיחות של נהג אין הבדל בין הסעת תלמידים לאוטובוסים אחרים.

חוה ראובני: הרציונל הספציפי של חגורות בהסעות תלמידים תופסת לגבי התלמידים ולא לגבי הנהג.

חוה ראובני: כיום אין חובת חגירה לנהג, מלבד במגזר קטן של אוטובוסים משנת 2003 בתחום התיור.

גלעד ארדן: או זה בטיחותי או שזה לא בטיחותי.

אבי גונן: החגורה באה להגן אחר התאונה.

אבי גונן: אם יש תאונה הילדים יהיו מוגנים.

אבי גונן: יש הרבה משאיות ואוטובוסים שהתקינה לא נכנסה בזמן המתאים ואין להם כסאות מתאימים לחגורות.

אבי גונן: כסא נהג עולה בסביבות 50,000 שקל.

מוני אלימלך: יש כאן היבט שהילד יבוא לנהג ויגיד לו: "אני צריך לחגור למה אתה לא חוגר"?

אבי גונן: כשבאנו לעשות בדיקת היתכנות, דיברנו רק על ילדים ולא על הנהגים.

גלעד ארדן: אולי נפלה פה טעות סופר.

חוה ראובני: יכול להיות שהיה קצר בתקשורת.

חוה ראובני: אני מכינה נוסח ומעבירה את זה להערות.

חוה ראובני: איכשהו זה התפספס.

חוה ראובני: כפי שנמסר לי, בדיקת ההיתכנות שנעשתה עובר להתקנת התקנות ובדיקת העלויות, לא הביאה בחשבון את הנהגים, כיוון שלגביהם ההתייחסות היתה שנהג אוטובוס בהסעת תלמידים, כמוהו ככל נהג אוטובוס אחר.

חוה ראובני: משנת 2003 אוטובוסים של סיור ותיור יש להם, לפני זה אין.

חוה ראובני: אנחנו כאן התמקדנו בבטיחות של התלמידים המוסעים בהסעה.

חוה ראובני: זאת היתה בדיקת ההיתכנות שנעשתה.

חוה ראובני: לכן עבודת המטה שנעשתה מראש, לפני שהתקנו את תיקון מס' 7, לא הביאה בחשבון את נושא הנהגים.

חוה ראובני: יכול להיות שהבעיה היתה בעבודת המטה אצלנו במשרד והמסר הזה שלא הגיע אלי, ולכן התקנה לא נוסחה כראוי על ידי ולא העבירה את המסר.

חוה ראובני: בכל מקרה, לא לזה היתה הכוונה.

חוה ראובני: לא היתה כוונה, מבחינת משרד התחבורה, להחיל את החובה הזאת גם על הנהגים.

חוה ראובני: מדובר בעלויות שונות לחלוטין ואופרציה אחרת לגמרי מההתקנה של מושבי הילדים.

אבי גונן: ברוב המקרים מושב הנהג הוא מושב הידראולי והתאמתו מחייבת לוחות זמנים מאוד ארוכים.

גלעד ארדן: הבנתי אתכם.

גלעד ארדן: אל תעלבו אם אומר שאני לא בטוח שהשיקולים בעמדה הזאת, הם רק בנושא בטיחות בדרכים.

גלעד ארדן: אם כל זה היה נכון, ואין אף נהג במדינה שמכילים עליו חובה, אז ניחא.

גלעד ארדן: אולי יש פה איזה תפיסה בטיחותית שאני לא בטוח שאני מבין אותה, אבל ברגע שיש אוטובוסים שכן נוסעים באזורים מסויימים ושם נהג האוטובוס חייב בחגורה, אז אני לא יודע.

גלעד ארדן: אני בהחלט חושב שמה שנאמר כאן ראוי לתשומת לב.

גלעד ארדן: אם אתה נהג אוטובוס אתה משמש מודל לחיקוי בעיני התלמידים.

גלעד ארדן: יכול להיות שאם יהיה קמפיין שיסביר לתלמידים מדוע הנהג לא חגור, זה אולי ישכנע אותם, אבל לא בטוח.

גלעד ארדן: אני אומר את זה בהומור.

גלעד ארדן: זה יכול להיות בעייתי.

רוני לוינגר: אנחנו סבורים שנהג צריך לחגור חגורת בטיחות.

רוני לוינגר: אם משרד התחבורה טוען שיש צורך בהיערכות אחרת, אפשר לדחות את זה בשנה, כמו בעניין הפנסים.

גלעד ארדן: אבל התלמידים מתחילים לנסוע כבר עכשיו עם חובת חגירה.

רוני לוינגר: אני יכול להבין שההיערכות היא אחרת.

יוסי כהן: בדרך כלל תקנות באות מנקודה מסוימת קדימה ולא אחורה, אלא במקרים מיוחדים.

יוסי כהן: אני מוכן לקבל רטרואקטיביות בנושא בטיחות הילדים באוטובוס.

יוסי כהן: בנושא של הנהג, לאגד יש 3,200 אוטובוסים.

יוסי כהן: לא היה לנו מקרה אחד שבו היתה תאונה שנגרמה מכך שהנהג לא היה חגור.

יוסי כהן: לצורך העניין, כדי להחיל את חגורות הבטיחות על כסא הנהג - - - היו”ר גלעד ארדן אבל אתה מסכים איתי שזה לא אומר שום דבר לגבי העתיד.

יוסי כהן: נכון?

יוסי כהן: התקנה החדשה שנכנסת לשנת 2008 מדברת על חגורות בטיחות בכל האוטובוסים כולל כסא נהג.

יוסי כהן: אז מכאן קדימה מקובל עלי.

יוסי כהן: מכאן אחורה, 3,200 כסאות - - -

גלעד ארדן: איפה יש תקנה כזאת?

חוה ראובני: זאת רק הצעה בינתיים והיא עוד לא יושמה.

אבי גונן: כל שנה אנחנו סורקים את התקינה הבינלאומית ומיישמים את התקינה הבינלאומית בארץ.

אבי גונן: התקינה הבינלאומית החליטה, מסיבות בטיחות, לחייב חגורות בטיחות בכלל אוטובוסים, למעט אוטובוסים עירוניים.

אבי גונן: החל משנת 2008 אוטובוס שיגיע לארץ יהיה חגור עם חגורות בטיחות.

אבי גונן: יש גם החמרה בדרישות הטכניות מבחינת המושבים והחגורות, כולל הנהג.

אבי גונן: צריך להבין, אני יודע שמעולם לא חייבו תקינה רטרואקטיבית.

אבי גונן: רכב מיוצר בטכנולוגיה עכשווית.

אבי גונן: כשאתה מחייב רטרואקטיבית יתכן ותיתקל בבעיות שאנחנו לא מודעים להם.

אבי גונן: יכול להיות שבחלק מהמקרים נתקשה בעיגון ואז יהיו לנו אוטובוסים עם חגורות שיכולים להסיע ואולי מושב נהג שלא מתאים.

אבי גונן: לכן, רק במקרה של ילדים, שזאת משימה לאומית, נרתמנו מבחינה טכנית.

אבי גונן: אני אומר לך שזה לא היה פשוט.

אבי גונן: הרבה אוטובוסים נפסלו.

אבי גונן: הבדיקות לא היו פשוטות.

גלעד ארדן: למה לא עשיתם אבחנה כמו שאגד עשתה?

אבי גונן: אנחנו הצענו לעשות אבחנה.

לאה ורון: הם טוענים שהוועדה לא נענתה לבקשה שלהם לעשות את ההפרדה.

גלעד ארדן: אבל שוש ימין אומרת שיש בעיה אחרת, שאיתה אני לא יודע איך להתמודד, וזה הנושא של קווים מעורבים.

גלעד ארדן: אי אפשר לפתור את הבעיה כך שבקווים מעורבים יהיו אוטובוסים עם חגורות?

גלעד ארדן: תעבירו לשם אוטובוס שמשמש לבין עירוני.

יוסי כהן: בקטע הזה אגד תמיד הולך לקראת, אבל יש נתונים מסויימים שצריך להתחשב בהם.

יוסי כהן: כשמדובר על רכבים מודל 94' ומתחת לזה, מה לעשות שלאגד עדיין יש כ-400 אוטובוסים מתחת למודלים האלה.

לירי אנדי פילדינג: אז לא להשתמש ב-400 האוטובוסים האלה להסעות תלמידים.

יוסי כהן: משרד החינוך אומר שלמועצות יש 50 אוטובוסים מהדגמים האלה, והם הולכים לממן להם אוטובוסים חדשים שיעמדו בתנאים החדשים.

יוסי כהן: אנחנו מאוד נשמח אם נקבל מימון להחליף את האוטובוסים הישנים לאוטובוסים חדשים ושיהיו עם חגורות גם לנוסעים וגם לנהגים.

יוסי כהן: לעצם העניין, אני חוזר ואומר, לגבי חגורות לנהג, האוטובוסים שלנו ומבנה הכסאות לא מתאימים לכך.

יוסי כהן: היה ותחול התקנה, הווה אומר להחליף את כסא הנהג בעלויות אסטרונומיות – מעבר לכך בנושא של האוטובוסים העירוניים, חיזק את דברי מר גונן, המהנדס הראשי של משרד התחבורה, שגם בתקינה האירופאית מדובר על כך שבאוטובוסים עירוניים לא יותקנו חגורות בטיחות.

גלעד ארדן: מהנדס משרד התחבורה אמר גם שלא צריך להחיל את התקנה של חגורות בטיחות על אוטובוסים שלא באו מראש עם חגורות בטיחות.

יוסי כהן: זה בדרך כלל נעשה כך.

גלעד ארדן: זה סותר את כל מה שאנחנו עושים פה לגבי הילדים.

חוה ראובני: זה מצב חריג שבו אנחנו מחילים רטרואקטיבית תקינה על רכב קיים ומטילים עליו תקינה מאוחרת יותר מייצורו.

חוה ראובני: אז לגבי החריג, יש הצדקה להפעיל אותו לגבי התלמידים, משיקולי בטיחות, שהם שיקולים כבדי משקל ויחודיים.

חוה ראובני: לעומת זאת, הנהגים, כפי שבכל יתר האוטובוסים הנהגים לא חגורים, אין שום הצדקה בהקשר הספציפי הזה להחיל תקינה רטרואקטיבית.

חוה ראובני: זאת הטענה.

חוה ראובני: צריך שהחריג יהיה מוגבל.

אתי בנדלר: איך את מתמודדת עם הטענה שזה נותן דוגמא רעה לתלמידים?

חוה ראובני: אני מסכימה שהאפקט החינוכי שהנהג חגור הוא בהחלט מועיל.

אתי בנדלר: זה לא רק אפקט חינוכי.

אתי בנדלר: זה מוריד מהאפקטיביות של ההוראה לתלמידים.

אתי בנדלר: זה מעבר לחינוך.

חוה ראובני: אלה דברים שקשה לאמוד אותם.

חוה ראובני: התלמידים יידעו שהם צריכים לחגור.

לירי אנדי פילדינג: הדיון בבקשה של משרד התחבורה על התקנה הזאת, והדיון הזה כאן בוועדה, רק חושף את ערוותכם.

לירי אנדי פילדינג: משרד התחבורה סיים את הדיון בוועדת אלבז עם רשימה ענקית של המלצות, שהן לא רק חגורות בטיחות והם כוללים גם מתכונים זולים הרבה יותר מחגורות בטיחות, שמטרתם היתה להיכנס בתוך האוטובוסים, ושום דבר לא נעשה.

לירי אנדי פילדינג: למעט אותו חוק של חבר כנסת שהוציא מתוך הדברים של ועדת אלבז את אחד הדברים, והוא לאו דווקא הכי חשוב, והניח אותו על שולחן הכנסת.

לירי אנדי פילדינג: ועכשיו מתמודדים עם זה וגם את זה רוצים לדחות.

לירי אנדי פילדינג: את כל הדברים החשובים, המהותיים ביותר להגנה על בטיחות הילדים הניחו בצד.

לירי אנדי פילדינג: אולי מחכים לעוד חברי כנסת שיניחו את זה ויעודדו את משרד התחבורה לערוך את השינויים האלה.

לירי אנדי פילדינג: אני לא ראיתי שהיו שינויים בעקבות התקנות האלה.

גלעד ארדן: איפה ראית חבר כנסת שהקל?

לירי אנדי-פילדינג: להפך.

לירי אנדי-פילדינג: חברי הכנסת הם היחידים שעושים את המלאכה הזאת.

לירי אנדי-פילדינג: ללא חברי הכנסת אני לא רואה שנעשו איזשהם שינויים.

לירי אנדי-פילדינג: יש רשימה של המתכונים, שגם ועדת אלבז המליצה עליהם, שמטרתם להגביר את הבטיחות של הילדים.

לירי אנדי-פילדינג: כולם כאן למדו את האפידמיולוגיה של היפגעות הילדים.

לירי אנדי-פילדינג: המצב הקטלני ביותר, הבעיה העיקרית היא בירידה ובעליה מרכב.

לירי אנדי-פילדינג: יש לזה פתרון, אחד מהם זה הליווי אבל לא רק הליווי.

לירי אנדי-פילדינג: יש מתכונים של חיישנים ושל מצלמות.

לירי אנדי-פילדינג: דברים שהם זולים בהרבה מחגורות הבטיחות והם לא הוטמעו.

לירי אנדי-פילדינג: לא נעשה שום שינוי בנושא הזה.

לירי אנדי-פילדינג: השינוי היחיד שיכול לכאורה לעזור בנושא המניעה בהיפגעות בעליה והירידה מהרכב, כמו ההיבהוב והסימון והאיתות, גם את זה נוח למשרד התחבורה להגיד שבואו נדחה את היישום.

ראובן רוזן: לצורך הגילוי הנאות אני משמש כיושב ראש בוועדת תקינת מכון התקנים שעוסקת בימים אלה בהכנת תקן לרכב להסעת תלמידים.

ראובן רוזן: אני מייצג את עצמי בלבד ואינני מייצג את מכון התקנים.

ראובן רוזן: תרשו לי להיות בוטה, אני קורא את הפרוטוקולים של ועדת הכלכלה ולפעמים אני לא מבין אותם.

ראובן רוזן: זאת פעם ראשונה שאני נמצא כאן.

ראובן רוזן: קראתי את הפרוטוקול של אישור התיקון או הצעת החוק של חבר הכנסת יהלום.

ראובן רוזן: בהצעה הזאת יש מספר דברים שנקבעו בפקודה בצורה שאיננה סבירה ולא תואמת גם את המלצות ועדת אלבז, שהגיש את הדוח כשלושה חודשים לפני שהוועדה אישרה את התיקון לפקודה.

ראובן רוזן: כמו למשל הנושא של האיתות ופנסי איתות.

ראובן רוזן: אני לא חושב, שהיום מישהו מהחברים יכול להגיד איך הוא מדמיין בעיניו את הצורה של האיתות.

ראובן רוזן: איזה פנסים יהיו, היכן יהיו מותקנים, מה תדירות ההיבהוב שלהם, מה הצבע שלהם.

ראובן רוזן: אני לא יודע אם מישהו יכול להגיד לי היום, שנתיים אחרי שההצעה של חבר הכנסת יהלום.

אתי בנדלר: מה עולה מתוך הדברים האלה?

ראובן רוזן: אני אגיע לזה.

ראובן רוזן: בהצעת החוק הזאת נזרקו לאוויר העולם הצעות, למשל, להתקין בגב האוטובוס תמרור עצור.

ראובן רוזן: היום אני רואה שמסתובבים אוטובוסים עם תמרור עצור גדול על הגב שלהם, בניגוד קוטבי לתקנות התעבורה והכל בסדר.

ראובן רוזן: אני לא יודע מי דואג לדברים האלה.

גלעד ארדן: מר רוזן, יכול להיות שאולי אתה לא מבין כי אולי חסר לך קצת מידע.

גלעד ארדן: ככל שאני יודע, בכנסת לא עבר חוק, וזה גם לא תפקידם של חוקים, שנכנס להיבטים המקצועיים איך יהיה הסימון, מה גודלו, כמה פעמים הוא יהבהב בדקה וכו'.

גלעד ארדן: אלה דברים שהגורמים המקצועיים ומשרד התחבורה עובדים בדרך כלל מול מכון התקנים ואחרים.

גלעד ארדן: לא ראיתי את הנוסח המקורי של התקנות, אני מניח ששם יש פירוט יותר גדול של המפרט .

ראובן רוזן: אני יכול להקריא לך.

ראובן רוזן: בפקודה כתוב: "מערכת איתות חזותית המיועדת להתריע לפחות לפנים ומאחור בכל עת שדלתות הרכב פתוחות ועומדת בדרישה שקבע השר".

ראובן רוזן: הוא קובע כבר מראש שצריכים להיות פנסי איתות, הוא קובע מראש - - -

גלעד ארדן: והתקנה עדיין לא בתוקף.

ראובן רוזן: מאוחר יותר גם התקנות ניבנו לפי זה.

אתי בנדלר: אני עדיין לא מבינה מה הטענה?

ראובן רוזן: התקנה הזאת גם באה בעקבות הפקודה.

ראובן רוזן: ועדת אלבז קבעה שהדברים צריכים להיעשות כמקשה אחת.

ראובן רוזן: זאת אומרת, יהיה איתות וצריך תקנות שגורמות לאכיפה.

ראובן רוזן: .

גלעד ארדן: ועדת אלבז היא רק ממליצה ולא קובעת.

גלעד ארדן: אתה לא צריך לצטט אותה כאורים ותומים ומה נעשה מזה ומה לא.

גלעד ארדן: אנחנו עוסקים כרגע בחלק שאולי עסקו בו גם בוועדת אלבז, אבל הוא עבר בגלל חוק של חבר הכנסת יהלום.

גלעד ארדן: מה ההערה שלך?

ראובן רוזן: בתקנה עצמה מדובר על פנסי איתות.

ראובן רוזן: התקנה הזאת לא מאפשרת שום דבר אחר.

ראובן רוזן: משרד התחבורה הגיע לישיבה שהיתה כאן בחודש בפברואר, עם בקשה לאשר למשרד התחבורה לקבוע את המפרטים שיתאימו לדבר הזה.

ראובן רוזן: באותה ישיבה היה רק יושב הראש וזה התקבל.

ראובן רוזן: בתקנה הזאת אין אפשרות, כפי שביקש משרד התחבורה בזמנו, לעשות מפרט טכני שבאמת יכיל את הדברים הנכונים.

ראובן רוזן: למשל, נדרשים פנסי איתות ולא נדרשת מראה שהומלצה על ידי ועדת אלבז.

ראובן רוזן: מראה שתאפשר לנהג לראות מסביב לרכב.

ראובן רוזן: זה אי אפשר והתקנה הזאת לא מאפשרת שבתקן יהיה הדבר הזה.

ראובן רוזן: אני מבקש שהוועדה תאפשר בתקנה הזאת להרחיב את היריעה לאותם הדברים.

גלעד ארדן: אם היית מתחיל בזה, הייתי מייד אומר לך שאני מקבל את הצעתך ולא היית צריך את כל ההקדמה.

גלעד ארדן: אתה צודק.

גלעד ארדן: אני מודה שכנראה לא עשיתי מספיק שיעורי בית.

גלעד ארדן: הייתי צריך לקרוא את הפרוטוקול של הישיבה הראשונה, ואני אעשה את זה עד לישיבה הבאה על התקנות האלו.

גלעד ארדן: אני רוצה גם ללמוד יותר טוב את התקנה וכיצד היא מופיעה מבחינת המפרט שהופיע, ואם זה חופף את מה שחבר הכנסת יהלום הציע בהצעת החוק.

גלעד ארדן: אם תוכלי לתת סקירה קצרה, אני אשמח.

גלעד ארדן: מה כתוב בחוק של חבר הכנסת יהלום שצריך להיות ומה כתוב בתקנות מבחינת רמת הפירוט שבאה בתקנות?

חוה ראובני: התקנות מפרטות מעט מאוד.

גלעד ארדן: "נוהג רכב לא יסיע תלמידים ברכב הסעת תלמידים, ובעל הרכב או מי שהרכב נמצא בשליטתו לא ירשה לאחר להסיע תלמידים ברכב אלא אם כן הותקנו בו: 1.

גלעד ארדן: מערכת איתות חזותית המיועדת להתריע לפחות לפנים ולאחור בכל עת שדלתות הרכב פתוחות, העומדת בדרישות שקבע השר.

גלעד ארדן: 2.

גלעד ארדן: שלט נראה לעין שבו רשומה המילה 'ילדים' בגודל ובמקום ובצורה שיקבע השר, ובלבד שהשלט יותקן ברכב מלפנים ומאחור".

אתי בנדלר: ואז יש הגדרה להסעת תלמידים.

חוה ראובני: אנחנו לא מכניסים מפרטים טכניים לתקנות.

חוה ראובני: משתדלים להכניס כמה שפחות דברים כמו צבעים, קצב היבהוב וכדומה.

חוה ראובני: ועדיין זה מפנה לדרישות המתייחסות המופקדות לעיון הציבור.

חוה ראובני: זאת אומרת, עדיין השארנו את זה ברמת דרישות שיאשר השר.

חוה ראובני: קבענו בתקנות חובה: "הנוהג ברכב להסעת תלמידים יפעיל את פנסי האיתות המותקנים בו על פי הדרישות שנקבעו ברכב להסעות תלמידים, בכל עת שדלתות הרכב פתוחות".

חוה ראובני: למעשה זה עבר לרמת הטכנית של הביצוע.

חוה ראובני: ליצור מפרט טכני שיגדיר את כל השאלות שמר רוזן ציין, שהן השאלות הטכניות שאין מקומן בתקנות.

חוה ראובני: התקן שייקבע יהיה מופקד לעיון הציבור במשרד התחבורה.

חוה ראובני: החוק הזה לא חייב אותנו להוסיף דבר מעבר לפנסי האיתות.

חוה ראובני: יש אכן המלצות נוספות של ועדת אלבז ואני מניחה שנתקדם עקב בצד אגודל בנושא של ההתקנות של אביזרים בטיחותיים נוספים.

גלעד ארדן: בסעיף 70(ה) לא כתוב לוח זמנים ממתי הוא חל.

חוה ראובני: החוק שיזם חבר הכנסת יהלום, חייב אותנו להגיש תקנות עד 1.12.

חוה ראובני: אנחנו קצת פיגרנו בלוח הזמנים והגשנו אותו בינואר.

חוה ראובני: היתה לנו חובה להגיש תקנות לביצוע עד ה-1.12, ועשינו את זה באיחור.

חוה ראובני: התקנות הוגשו בינואר, נדונו בפברואר ופורסמו במרץ.

חוה ראובני: עכשיו ירדנו לרמת המפרט.

חוה ראובני: פנסי סימון זאת כותרת.

חוה ראובני: מר רוזן העלה רק חלק קטן מהשאלות שצריך לענות עליהן כאשר מתקינים פנסים: איזה צבע, כמה, איפה, באיזה תדירות וכדומה.

חוה ראובני: סדרה של שאלות טכניות שצריך לתת להן מענה.

חוה ראובני: הן צריכות להתממשק עם מערכות חשמליות אחרות שקיימות ברכב.

חוה ראובני: אולי צריך מערכת אוטומציה בפתיחה וסגירה של הדלתות כיוון שהחובה היא להפעיל אותה.

חוה ראובני: כל הדברים האלה נמצאים בעבודה טכנית שבלעדיה אי אפשר ליישם את זה.

ראובן רוזן: לפי זה אי אפשר לחייב מראות, למשל.

חוה ראובני: החוק הזה לא מחייב מראות נוספות, זאת חקיקה נפרדת.

גלעד ארדן: מר רוזן, היא צודקת.

גלעד ארדן: החוק שעבר, גם אני חושב שהוא לא מספיק מקיף, אבל זה החוק שעבר.

גלעד ארדן: החוק קובע מערכת איתות חזותית.

גלעד ארדן: השר רשאי להחליט מה המפרט שאליו זה מתורגם.

גלעד ארדן: נכון, בכל הכבוד הראוי, מערכת איתות לא כוללת מראות.

גלעד ארדן: אני רוצה לשאול אותך.

גלעד ארדן: אני מבין שאתה לא מייצג כאן את מכון התקנים, אבל האם אתה יודע כמה זמן אמור לקחת לכם להכין את המפרט הזה?

ראובן רוזן: אני לא יודע להגיד כי תלוי איך הדברים יתגלגלו.

גלעד ארדן: אתם מסרתם את זה למכון התקנים ואחרי שייכתב התקן תורידו את זה לביצוע?

מוני אלימלך: ועדת המומחים טרם סיימה את עבודתה.

גלעד ארדן: קצבתם למכון התקנים זמן?

עוזי יצחקי: אני מזמין העבודה ואני משלם.

עוזי יצחקי: יש פה דוח של מכון התקנים.

עוזי יצחקי: מדובר בעבודה מאוד מורכבת ומאוד בעייתית.

עוזי יצחקי: קצבתי זמן עד ספטמבר אבל לא יעמדו בזה לאור מורכבות העניין.

עוזי יצחקי: לכן באתי לוועדה לבקש בקשת דחייה ולהפריד את הפנסים כדי שמשבוע הבא, כשייגמרו הקייטנות, אני יכול להתחיל לרשום אוטובוסים להסעת תלמידים.

עוזי יצחקי: בלי זה אני לא אצליח לרשום אוטובוסים להסעת תלמידים.

עוזי יצחקי: יש פה דוח מפורט, איזה פנסים איזה צבעים.

גלעד ארדן: קודם כל, אתם לא מציגים שום מסמך שאומר שהכנת התקן תיקח עוד כך וכך חודשים.

עוזי יצחקי: זאת הערכה שלי.

עוזי יצחקי: זה מה שאני הקצבתי כמזמין העבודה.

גלעד ארדן: עוזי, עם כל הכבוד.

גלעד ארדן: לי יש תפקיד ציבורי לפקח על עבודת הממשלה.

גלעד ארדן: באופן פרטי, אני רוצה לרתום את התפקיד הזה לצורך הבטיחות בדרכים.

גלעד ארדן: עבר חוק שלדעתי הוא חשוב, של סימון מיוחד לרכבי הסעות תלמידים.

גלעד ארדן: שהציבור יידע ויקפיד עוד יותר כשהוא נוסע בסביבתם.

גלעד ארדן: בא משרד התחבורה והבטיחות בדרכים ואומר חכו עם החוק והתקנות שעברו פה, תנו להם לנסוע עוד שנה בלי סימון מיוחד.

גלעד ארדן: אני רוצה להיות בטוח במאה אחוז, לפני שאני מאשר שנה או פחות משנה – תסכים איתי שזאת עמדה סבירה בנסיבות הבקשה שלכם.

גלעד ארדן: כי אני הייתי יכול עכשיו להתנפל עליכם ולומר למה לא אמרתם את כל זה בישיבה הקודמת של הוועדה.

גלעד ארדן: אני מבקש לדעת בוודאות יותר גבוהה כמה זמן זה לוקח ואולי אפשר לקצר את הזמנים.

גלעד ארדן: יכול להיות שאם אני אדון בנושא עם השר והוא ייכנס לעניין באופן אישי, אפשר יהיה להכין את זה יותר מהר, כבר היו דברים מעולם.

גלעד ארדן: אני מבקש לדעת יותר מהמסמך שכתב ג'קי רווח.

גלעד ארדן: הוא גם לא כתב כמה זמן צריך.

גלעד ארדן: הוא כתב שהוא בספק אם זה אפשרי עד 1.9.2006.

גלעד ארדן: קודם לקחתם על עצמכם לעשות את זה בכמה חודשים וכעת ג'קי כותב שזה עוד שנה.

אבי גונן: כשקובעים תקן, שיש לו השפעה על 3 מיליון נהגים, חשוב שזה יתבצע בתקן ישראלי.

אבי גונן: למה תקן ישראלי?

אבי גונן: למשל, ישנה הבעיה של המחשבים בגלל שהם בשנת ייצור מסוימת.

אבי גונן: אבל אלה בעיות טכניות שיכולות להיפתר לאחר זמן מסויים.

אבי גונן: צריך לקיים גם הליך של שימוע.

אבי גונן: בתהליך כתיבת תקן נותנים לכל מי שרוצה, שולחים לכל מי שרוצה, את התייחסותו.

אבי גונן: תהליך השימוע הוא מאוד חשוב.

אבי גונן: אחד יגיד שזה מסנוור אותו, אחד יגיד שזה מפריע לו בעקיפה.

אבי גונן: אחד יגיד שזה לא מתריע.

אבי גונן: תקן, מהניסיון שלנו, לא יכול להיכתב תוך 3 חודשים.

אבי גונן: מההיכרות שלנו, זמן של שנה הוא זמן מאוד סביר.

אבי גונן: אני מדבר על דחיה בשנה.

אביטל אפל: אני יושבת בוועדה במכון התקנים שדנה בנושא של רכבי הסעה.

אביטל אפל: אני חייבת לציין שמשרד התחבורה כבר הגיע אלינו והם בלחץ שהם לא יספיקו עד ספטמבר.

אביטל אפל: אני רוצה להבהיר, החוק לא מחייב תקן.

אביטל אפל: כלומר, הם אמרו שכל התהליך הפורמלי של הכנת התקן הוא בעייתי.

אביטל אפל: לאחר דיונים הם הסכימו שנעביר להם הצעה שבה ישבו המהנדסים.

אביטל אפל: ההצעה הזאת הועברה.

אביטל אפל: מספיק להם מפרט.

אביטל אפל: הם לא צריכים עכשיו לשבת על המפרט.

אביטל אפל: ישבה בוועדה מנהלת מחלקת הרכב של משרד התחבורה והיא אמרה במפורש שהיא לא צריכה לחכות לתקן.

יורם מרציאנו: נושא הפנסים לא פוגע במהות של נושא בטיחות הילדים.

יורם מרציאנו: כסגן ראש עיר, ליוויתי את העניין הזה.

יורם מרציאנו: אני יודע מי מוביל את הילדים שלנו.

יורם מרציאנו: אולי נתעסק בעיקר, אדוני הסמנכ"ל.

יורם מרציאנו: איזה חברות מסיעות את הילדים שלנו?

יורם מרציאנו: כמה ילדים נדחסים בתוך אוטובוסים?

יורם מרציאנו: איך הם עושים את זה?

יורם מרציאנו: איך מגישים - - -

גלעד ארדן: חבר הכנסת מרציאנו, אפשר לדון בכל נושא שקשור לבטיחות, רק חבל שכרגע זה לא על סדר היום.

גלעד ארדן: אני אשמח לכנס את הוועדה לדיון מיוחד גם בנושא הזה.

אביטל אפל: ישבה שם מנהלת מחלקת רכב של משרד התחבורה, חוה בן ארי, והסכימה במפורש שלא צריך להמתין עד קבלת התקן.

אביטל אפל: שהרי כידוע, תהליך הכנת תקן הוא תהליך מאוד מאוד ארוך.

אביטל אפל: לכן היא ביקשה שמכון התקנים יגיש מפרט על הפנסים.

אביטל אפל: הוגש להם מפרט ממכון התקנים, שהם אמורים ליישם.

אביטל אפל: הבקשה הגיע, כנראה, כי זה לא הספיק להם עד ספטמבר.

אביטל אפל: אבל בהחלט לא צריך להמתין שנה שלמה כי המסמך הועבר אלינו.

עוזי יצחקי: מי תקע אותנו?

אתי בנדלר: הם אומרים דבר כזה.

אתי בנדלר: ביקשו ממכון התקנים להכין מפרט כללי לרכב להסעת תלמידים שיכלול בין היתר גם את נושא הפנסים והאיתות.

אתי בנדלר: אבל משהסתבר שהכנת מפרט כללי לוקח כל כך הרבה זמן.

אתי בנדלר: אמרו: בואו נסת

אתי בנדלר: פק כרגע במפרט שמתייחס אך ורק לפנסי האיתות, ותמשיכו במקביל את העבודה על הכנה למפרט כללי.

אביטל אפל: נכון.

אתי בנדלר: זה מה שצריך לברר.

אתי בנדלר: האם אפשר להפריד את הכנת המפרט.

אתי בנדלר: עכשיו נשאלת השאלה האם חובה להמתין להכנת תקן לכל הנושא של הסעת תלמידים או אפשר להסתפק במפרט לנושא של פנסי האיתות?

גלעד ארדן: למה אי אפשר, כמו שעושים בתחומים אחרים, לקבוע שברכבים שמסיעים תלמידים יהיה משהו פשוט יותר שאתם במשרד התחבורה תחליטו עליו?

אבינועם טלבי: אחרי הישיבה הקודמת, נציגי משרד התחבורה דיברו על זה שהאיתותים הקיימים היום באוטובוסים ישמשו כפנסים מהבהבים.

אבינועם טלבי: היום הוינקרים הם ענקיים, הם נמצאים במקום מאוד גבוה, וברגע שהם מהבהבים הם מאוד מאוד בולטים.

אבינועם טלבי: תאר לעצמך, אוטובוס חדש שמגיע מספרד או ממדינה אחרת, יתחילו לקדוח חורים, יפרו את האיזון של המחשב באוטובוס, נזילת מים – זה סיפור מאוד מאוד מורכב.

אבינועם טלבי: הפנסים היום מאוד ענקיים ונמצאים במקום מאוד מאוד גבוהה באוטובוס.

גלעד ארדן: כל מה שקשור לבטיחות זה מפר את האיזון.

גלעד ארדן: אבל כשהיה צריך להוציא די.וי.

גלעד ארדן: די עם טלוויזיה, אין שום בעיה למצוא את הדרך לעשות את זה.

גלעד ארדן: זה לא הפר שום איזון.

גלעד ארדן: לאף רגע לא שמעתי שזה מפר את האיזון.

גלעד ארדן: מצאו פיתרון ב"נו טיים".

חוה ראובני: הוא אדם פרטי והוא ביקש את נושא המראות.

חוה ראובני: אנחנו לא ביקשנו את זה בכלל.

לירי אנדי-פילדינג: אם מכינים תקן להסעות תלמידים, אי אפשר להתעלם מכל הדברים האחרים.

לירי אנדי-פילדינג: זה לא ראוי.

לירי אנדי-פילדינג: את לא יכולה להרשות לעצמך לומר דבר כזה.

חוה ראובני: אנחנו לא ביקשנו תקן - - -

לירי אנדי-פילדינג: את יודעת שבדרך כלל יצרנים מבקשים תקן?

לירי אנדי-פילדינג: התקן נעשה באופן מקצועי.

חוה ראובני: אנחנו כרגע מדברים רק על יישום חוק ספציפי.

אבי גונן: אני רוצה לומר מהו התהליך.

אבי גונן: אפשר לעשות משהו פשוט כמו חיבור הוינקרים הקיימים לדלת ואז הם יהבהבו כאשר הדלת תיפתח.

אבי גונן: אנחנו חשבנו שראוי לעשות משהו שהוא יותר רציני בדומה לאוטובוסים האמריקאים שמתריעים לפני הכניסה לתחנה כדי שאנשים ידעו בוודאות שהוא הולך להוריד בתחנה.

אבי גונן: אבל אם אתם רוצים להסתפק במשהו מינימאלי - אני יודע ליישם תקנים בינלאומיים ולא להמציא אותם.

אבי גונן: לתקנים יש תהליך.

אבי גונן: אנחנו רוצים להיות יותר רציניים, אז הלכנו לתקן.

אבי גונן: ראוי שיהיה תקן.

אבי גונן: אנחנו הזמנו ממכון התקנים תקן ישראלי לפנסים בלבד.

אבי גונן: פתאום אנחנו מגלים שיש תקן לרכב להסעת ילדים.

אבי גונן: חוה בן ארי הגענו לוועדה ואמרנו: "מי נתן לכם את הרשות לרשום תקן?

אבי גונן: " אין לי בעיה לרשום תקן לאוטובוסים, אבל לא במסגרת שלנו.

אבי גונן: ההזמנה שלנו היתה לאיתות.

אבי גונן: הבן אדם העלה את עניין המראות, והוא לא מבין בזה, כי יש לנו תקן למראות.

אבי גונן: אין לי בעיה שיוציאו תקן לועדת אלבז או לכל מה שהם רוצים.

אבי גונן: אני רוצה רק איתות.

אבי גונן: הבן אדם הזה עיכב את כל התהליך.

גלעד ארדן: האם הנושא של חיבור הדלת לפנסים האיתות הקיימים מצריך עלות תקציבית גבוהה?

אבי גונן: להערכתי זה לא סיפור גדול.

אבי גונן: צריך לבחון מה המשמעות.

מוני אלימלך: זה עולה 1,000 שקלים לאוטובוס.

גלעד ארדן: זאת אומרת, שאם היינו בשנה הזאת מחילים את התקנה הזאת רק לגבי ההתקנה המינימלית שאתה מדבר עליה ובעוד שנה נעלה רמה ונכין את התקן הרציני הזה, מה יקרה?

אבי גונן: חשוב מאוד שתהיה אחידות בין כל האוטובוסים.

אבי גונן: אפשר לעשות את זה בתנאי שכל האוטובוסים יהיו אחידים והאוטובוסים שהתקנו שנה קודם, יצטרכו להיות באותה קונפיגורציה כמו החדשים.

אבי גונן: למה?

אבי גונן: כי אני לא יכול ליצור אי אחידות בתאורה.

אבי גונן: בן אדם אחד יחשבו שזה ילדים ופתאום הוא יראה איתות אחר והוא לא יידע שזה ילדים.

גלעד ארדן: התכוונתי שהמפרט שהם יקבעו יתווסף.

גלעד ארדן: אתה בסך הכל מדבר על כך שיחברו את הוינקרים הקיימים היום לדלת וכשהדלת נפתחת זה יהבהב.

גלעד ארדן: מחר בבוקר הוא יכול לבטל את מה שהוא הזמין ממכון התקנים ולהגיד אני מסתפק בחובה הזאת.

גלעד ארדן: לכאורה הוא צודק.

גלעד ארדן: אם הייתי פה, לא הייתי מאפשר לזה לעבור ככה.

חוה ראובני: החוק לא כותב תקן.

חוה ראובני: בכוונה לא כתבנו כי לא רצינו לכבול את עצמנו.

גלעד ארדן: מערכת איתות זה דבר מאוד כללי.

יוסף דיין: 4 וינקרים הקיימים כיום - למי זה ייתן מה?

יוסף דיין: אף אחד לא יודע מה זה.

יוסף דיין: זה לא משיג כלום.

יוסף דיין: 4 וינקרים זה לחירום בלבד, זה לא להורדת ילדים.

עודד שאולוף: אני חושב שהפנסים צריכים להיות מדגם אחיד.

עודד שאולוף: כי בעוד שנה, בעוד שנתיים, בעוד 5 שנים, יגיעו אוטובוסים עם פנסים אחרים.

עודד שאולוף: כולם במדינה הזאת צריכים לדעת שהפנס הזה מאיר וגם בעוד שנתיים ובעוד 10 שנים הם יגיעו עם אותם פנסים.

עודד שאולוף: לא יכול להיות דבר אחר.

ראובן רוזן: כנראה שהובנתי לא נכון.

ראובן רוזן: אני רוצה לחזור בחזרה.

ראובן רוזן: כשהצעת התקנה הוגשה על ידי משרד התחבורה, היא הוגשה באופן כללי.

ראובן רוזן: בישיבה שהתקיימה בפברואר השנה, יו"ר הוועדה היה חבר הכנסת אמנון כהן.

ראובן רוזן: אני ביקשתי להרחיב, לתת למשרד התחבורה, שזה הגוף המקצועי, לקבוע מה יידרש לאותו אוטובוס בהתאם להנחיות של ועדת אלבז ולא להגביל אותם רק פנסים או רק משהו אחר.

גלעד ארדן: זה באמת לא משנה מה חבר כנסת כהן אמר.

גלעד ארדן: משנה מה הנוסח.

חוה ראובני: רצה לברך ויצא מקלל.

חוה ראובני: רצית לתת יותר ובסוף נשארנו גם בלי תקן לפנסי איתות.

חוה ראובני: הכוונה היתה טובה, רצית לתת תקן רחב אבל התוצאה היא שיש לנו תקן אותו אנחנו צריכים בדחיפות, אין לנו אותו.

ראובן רוזן: אני לא מבין את מה שאת אומרת.

גלעד ארדן: מר רוזן, אני אסביר לך מה אומרת היועצת המשפטית.

גלעד ארדן: אני סבור שאתה אולי מבין בתחומים שקשורים למקצוע שלך, אני לא בטוח שאתה מבין מה המשמעות של פרוטוקול ישיבת ועדת כלכלה מול מה שבסוף נכנס בנוסח של חוק או תקנות.

גלעד ארדן: אני פה יכול לתקן את כל העולם, להגיד פה לכל אחד מה צריך להיות.

גלעד ארדן: זה לא מחייב אף אחד.

גלעד ארדן: מה שמחייב זה מה שכתוב בסוף.

גלעד ארדן: מה השר חתם והוועדה אישרה, מה הכנסת הצביעה – אלה דברים שמחייבים.

גלעד ארדן: פה בחוק שמונח על שולחן הוועדה כתוב מערכת איתות חזותית לפנים ולאחור, נקודה.

גלעד ארדן: אני לא יכול לחייב אותם כרגע בשום דבר אחר בהסעת תלמידים, מעבר לדבר שהוא נכנס בגדר הפרשנות של מערכת איתות חזותית לפנים ולאחור.

גלעד ארדן: זה הכל.

גלעד ארדן: אז אתה ואני יכולים להסכים שזה לא מספיק, שהיה צריך יותר, זה לא משנה.

גלעד ארדן: עכשיו המצב הוא שהם מבקשים לדחות בשנה והם טוענים שהוועדה שלך חורגת מהסמכות שלה ודנה גם בדברים שאני אולי חושב שהם חשובים, אבל אי אפשר לחייב כרגע את חברות ההובלה.

ראובן רוזן: חבל מאוד, כי הוועדה תעשה בדיוק מה שיאמרו לה לעשות.

ראובן רוזן: הבעיה היא שהגברת חוה בן ארי אמרה שיש פקודה ויש תקנות שכובלות את הידיים ויכולה לעשות רק את זה.

ראובן רוזן: היא היתה רוצה כן להוסיף את המראות.

ראובן רוזן: המראות זה הוצאה נוספת של 80 שקל, והמראה מאפשרת לנהג לראות את השטחים המתים.

ראובן רוזן: למועצות האזוריות יש את ההתקנים הללו מזמן.

ראובן רוזן: אי אפשר להגיד רק איתות.

גלעד ארדן: אתה לא קובע מה אפשר להגיד.

גלעד ארדן: דעתך לא קובעת בעניין הזה.

גלעד ארדן: מה שקובע זה מה שכתוב בחוק ובתקנות.

ראובן רוזן: אני מבקש מהוועדה הזאת להרחיב את ההיתר ולאפשר למשרד התחבורה להתקין כל מה שצריך להיות מחוץ לאוטובוס על מנת להבטיח את הביטחון של התלמידים.

קריאה: אתה מבקש את זה בשם משרד התחבורה?

קריאה: הם לא מבקשים את זה.

גלעד ארדן: אני לא מבטל לחלוטין את מה שאמר מר רוזן.

גלעד ארדן: הרי מה יקרה?

גלעד ארדן: יהיה תקן, שלטעמי הוא לא מספק, וגם אם נגיש עוד הצעות חוק או עוד יוזמות להגביר את הסימון של הרכב בצורה כזאת או אחרת, יגידו שאי אפשר לבוא כל שבוע ולהוסיף עוד משהו.

גלעד ארדן: מלכתחילה הניסוח פה היה צריך להיות רחב יותר.

גלעד ארדן: לצערי, זה לא מה שקרה.

גלעד ארדן: אני בכלל לא בטוח שהשר יכול להרחיב את זה בתקנות.

גלעד ארדן: אני לא בטוח שהשר יכול לחייב אותם, במסגרת החוק הזה, להוסיף את זה.

גלעד ארדן: יכול להיות שהוא יכול למצוא מסלול אחר.

חוה ראובני: לא הבאתי איתי את טיוטת התקנות שהתגלגלו לתיקון 7, אבל, למיטב זכרוני, הנוסח של הגדרת רכב הסעת תלמידים, שאנחנו ביקשנו בזמנו, היה נוסח הרבה יותר רחב.

ראובן רוזן: זה בדיוק מה שאני מבקש מהוועדה לאשר היום.

אתי בנדלר: אבל הוועדה לא מוסמכת.

חוה ראובני: פה בוועדה צימצמנו אותנו.

ראובן רוזן: בגלל שישב פה חבר הכנסת כהן ולא אישר את זה.

חוה ראובני: ברגע שזה לא אושר, זה לא קיים.

חוה ראובני: הוועדה יכולה לאשר רק אם השר מבקש.

רותם זהבי: אני מציע שתפנה לשר התחבורה לבחון את העניין מחדש וימליץ לך על לוח זמנים.

לירי אנדי פילדינג: יש פתרון טכני לנושא האיתות.

לירי אנדי פילדינג: משרד התחבורה בחר לעשות את זה דרך תקינה, שזה אפשרי.

לירי אנדי פילדינג: אפשר גם לא דרך תקינה אלא על ידי המלצה למפרט טכני.

לירי אנדי פילדינג: מה שמשרד התחבורה יבחר, זה ראוי וזאת זכותכם.

לירי אנדי פילדינג: הבעיה היחידה היא מה בסופו של דבר התכולה של התקינה?

לירי אנדי פילדינג: מה השם של התקן הזה?

לירי אנדי פילדינג: אם השם של התקן הזה ידבר על בטיחות הסעות תלמידים בכלל אבל זה יכלול רק את שתי הדרישות הללו, זה לא ראוי.

לירי אנדי פילדינג: זה לא ראוי מבחינה ציבורית.

לירי אנדי פילדינג: לכן, אני הייתי מצפה ממשרד התחבורה, אכן לפתור את הבעיה כמה שיותר מהר את התקינה או המפרט הטכני, לגבי התקנה שכבר עברה, ולהזמין ממכון התקנים, או בדרך אחרת, את אותו מפרט שמדבר על הסעה בכלל, שמשמעותו יישום המלצות נוספות שעלו כבר על ידי המומחים.

יעקב נחום: בנושא הרכבים העירוניים.

יעקב נחום: אם משרד התחבורה רוצה לדחות את התקנה בשנה, אז אני מבקש שבאותו הקשר ידחו את נושא חגורות הבטיחות באוטובוסים העירוניים.

גלעד ארדן: אני לא מקיים היום הצבעה.

עוזי יצחקי: אדוני היושב ראש, אנחנו חייב היום הצבעה.

גלעד ארדן: עוזי, אתה רואה מה קורה.

עוזי יצחקי: זה אומר שאני לא רושם אוטובוסים להסעת תלמידים.

גלעד ארדן: זה אומר שמי שלא עשה בדיקה מספיקה בזמנו, אז יהיו לו בעיות בהמשך.

חוה ראובני: זה יעשה בעיות לנהגים שהם ימצאו את עצמם עבריינים.

גלעד ארדן: שום דבר לא מונע מכם להביא תקנות מתוקנות ואני אצביע עליהם בעוד שבוע או בעוד שבועיים.

עוזי יצחקי: מה לתקן?

גלעד ארדן: טוב, אתה רוצה שאני אנעל את הישיבה ולא תדעו, אז בסדר.

גלעד ארדן: אתה התרגלת היום לקטוע אנשים באמצע דיבורים.

גלעד ארדן: אני עוד לא הספקתי להגיד מה אני רוצה.

גלעד ארדן: תן לי לסיים ואז תבין מה אני רוצה.

גלעד ארדן: אני לא אצביע היום על התקנות.

גלעד ארדן: ברגע שתעשו עבודה, ותכף אני אגיד מה אני מבקש, תחזרו לוועדה ונקיים הצבעה על התקנות.

גלעד ארדן: אולי בעקבות מה שאגיד תרצו לשנות כמה דברים.

גלעד ארדן: אני חושב שהתוצאה הזאת כרגע של דחיה בשנה - אגב, לא הבנתי איזה בעיה זה יוצר, ממילא אתה מבקש לדחות את זה בשנה.

גלעד ארדן: אתה מתכוון לא לרשום את זה לצורך החגורות, הבנתי.

גלעד ארדן: מבחינתי, אני לא בפגרה.

גלעד ארדן: אם תרצו, אני אצביע על זה בעוד שבוע או שבועיים.

גלעד ארדן: אין לי בעיה לקיים דיון בפגרה, ברגע שתחזרו עם שיפור בתקנות.

גלעד ארדן: אני חושב שלוח הזמנים שאתם מבקשים, של שנה, הוא ארוך מידי.

גלעד ארדן: אני רוצה לבוא בדברים עם השר ולראות איך אפשר לקצר.

גלעד ארדן: יכול להיות שאפשר לעשות הפרדה.

גלעד ארדן: מצד אחד, לצמצם את הזמנת העבודה ממכון התקנים להזמנה שמגדירה בדיוק שבמקרה הזה אנחנו מדברים אך ורק על מערכת איתות.

גלעד ארדן: יכול להיות שמערכת איתות זה גם שלט עצור גדול אדום.

גלעד ארדן: אתם תגדירו להם את הכיוון שאתם רוצים.

גלעד ארדן: אני מבקש שבמקביל, משרד התחבורה יחזור לכאן ויחשוב בינתיים אם הוא מוכן לעשות הזמנה נפרדת, לא חייבים ממכון התקנים.

גלעד ארדן: אני בטוח שהיועצת המשפטית יכולה למצוא את המסלול לחייב.

גלעד ארדן: הרי למה הגענו לחוק ראשי של הכנסת בעניין הזה?

גלעד ארדן: כי משרד התחבורה לא עשה את זה ביוזמתו.

גלעד ארדן: הרי ברור שבסמכות השר בתקנות, מכוח פקודת התעבורה, גם לחייב סימונים מסימונים שונים, כלי רכב פרטיים וכלי רכב ציבוריים.

גלעד ארדן: אני צודק?

אתי בנדלר: סעיף 70 הוא רחב דיו.

גלעד ארדן: אני מבקש שתחזרו.

גלעד ארדן: ארגון בטרם צודקים בעניין הזה.

גלעד ארדן: אם תחזרו ותגידו שמבחינת

גלעד ארדן: כם זה מספיק, נצביע על התקנות.

גלעד ארדן: אני רוצה בישיבה הבאה שיבוא מנהל מכון התקנים, שיגיד כמה זמן הוא קוצב לעניין הזה.

גלעד ארדן: אני מבקש שגם אתם תבדקו את עצמכם בהנחה שהזמנת העבודה תצומצם רק לנושא של פנסי איתות.

גלעד ארדן: מבחינתי, גברתי מנהל הוועדה, אפשר לקבוע מועד לדיון בעוד שבוע שבועיים ותנסו לחשוב על העניין הזה.

גלעד ארדן: בנוסף, אני מבקש לבחון את מה שמבקש אגד בקשר לאבחנה בין הסעות עירוניות להסעות בין עירוניות.

גלעד ארדן: יכול להיות שיש מקומות שאפשר להגדיר כהסעות עירוניות פרופר.

גלעד ארדן: בעניין הזה תהיה הדרגתיות בחובה ל-2008.

גלעד ארדן: אני מבקש שתשקלו את הדבר הזה.

עוזי יצחקי: אפשר לבקש הארכה ולאשר לשלושה חודשים?

עוזי יצחקי: אני מבקש ארכה לשלושה חודשים במקום שנה.

עוזי יצחקי: אנחנו נתכנס ללוח הזמנים הזה.

עוזי יצחקי: כמו שאתה אומר, אם הם לא יעמדו בזה, אנחנו נלך לגורם אחר לעשות את זה.

עוזי יצחקי: אני מבקש בשבוע הבא להתחיל לרשום אוטובוסים.

עוזי יצחקי: נגמרות קייטנות, זה ידפוק לנו את העניין של החגורות.

שוש ימין: הם לא יספיקו לעמוד בהתקנות.

שוש ימין: איך הם יספיקו בשלושה חודשים?

יוסי כהן: אנחנו עכשיו מכניסים את האוטובוסים פעם אחת לחגורות, ואחרי זה נצטרך להכניס אותם לפנסים.

יוסי כהן: ותוך שלושה חודשיים פעמיים להוריד אוטובוסים מהקו, לא נעמוד בזה.

יוסי כהן: אני חושב שצריך לפחות חצי שנה.

גלעד ארדן: לגבי החובה של הנהג לחגור חגורה, החובה נכנסה לתוקף?

חוה ראובני: היא תיכנס לתוקף ב-1.9.

גלעד ארדן: אז לגבי העניין הזה, פה לא מדובר בדחיה, מדובר בביטול.

גלעד ארדן: זה גם דבר שאני רוצה לבחון אותו עם השר.

גלעד ארדן: אני מוכן, במידה ומשרד התחבורה יסכים, שיוכן נוסח לגבי החלק השני של הסימון והאיתות, שבעניין הזה נדחה בשלושה חודשים, כפי שמשרד התחבורה ביקש.

גלעד ארדן: אנחנו נצביע עכשיו על דחייה בשלוש חודשים לגבי יישום חובת הסימון.

גלעד ארדן: באשר לחובת הנהג, זה הדבר השלישי שאני מבקש, אז דיברנו: 1.

גלעד ארדן: על ההפרדה בהזמנות העבודה; 2.

גלעד ארדן: הנושא של ההסעות העירוניות; 3.

גלעד ארדן: אני מבקש לקבל עמדה, אני גם אבוא בדברים עם השר, לבחון מחדש את עמדתכם לגבי נהגים בהסעות תלמידים.

גלעד ארדן: אני רוצה קצת ללמוד יותר את הנושא ובישיבה הבאה נצביע בעניין הזה.

חוה ראובני: אז תקנה 8 מאושרת בשינוי של התאריך ל-1.12?

גלעד ארדן: אמת, אבל עדיין לא קיימתי הצבעה.

גלעד ארדן: מי בעד תקנה 8?

גלעד ארדן: הצבעה בעד – רוב מתנגדים – אין נמנעים - אין

אבינועם טלבי: אני רוצה להעיר הערה לא פופולרית.

אבינועם טלבי: מטילים על 3,600 אוטובוסים את כל התקנות של חגורות, פנסים, שלטים וכל מה שקשור לבטיחות, וזה הכל בסדר.

אבינועם טלבי: אבל לא יכול להיות שממשלת ישראל במשך 4 שנים לא תשלם שקל על התייקרויות על נסיעות.

אבינועם טלבי: היום עושים נסיעה של רכב 14 מקומות ב-37 שקל.

אבינועם טלבי: אוספים 10 תלמידים מ-07:00 בבוקר עד 08:00 ב-37 שקל, כי זה היה המחיר לפני 4 שנים.

אבינועם טלבי: לא יכול להיות מצב כזה.

אבינועם טלבי: אלה תעריפים שלפני 4 שנים.

אבינועם טלבי: אוסרים עלינו להגיש מחירים מעודכנים.

אבינועם טלבי: אני חושב שצריך לראות גם את הצד הזה.

אבינועם טלבי: דורשים מאיתנו לממן את הדברים האלה וזה לא הוגן.

יעקב גבאי: אתם צריכים לפנות למשרד המסחר והתעשיה ולמשרד התחבורה.

גלעד ארדן: אני לא מכיר את הנושא.

גלעד ארדן: אני יכול להזדהות עם המצוקה שלכם.

גלעד ארדן: אני לא מכיר את הנושא והוא לא בסמכותי.

שוש ימין: למען האיזון ההוגן, גם משרד החינוך מבין ומכיר את המצוקה של הקבלנים, אבל יש החלטת ממשלה על הקפאת מחירים ותקציבים כך שידינו קצרה מלהושיע.

גלעד ארדן: שוב, אני לא מכיר את הנתונים ואני מסייג את דבריי.

גלעד ארדן: העובדה היא שהממשלה כן מורידה מע"מ, לא לאוכלוסיות ממוקדות, והמע"מ הזה כלל לא יורד, כי ראינו שרוב הסוחרים לא מורידים.

גלעד ארדן: אבל הממשלה מוציאה מכרזים שבסופו של דבר גורמים לאנשים לזכות בהם.

גלעד ארדן: אחר כך, ואנחנו מכירים את התהליך, לא עומדים, ואף אחד לא מעמיד אותם לדין.

גלעד ארדן: ומי שמשלם את זה?

גלעד ארדן: בסופו של דבר פה זה גם הבטיחות.

גלעד ארדן: אנחנו לא בממשלה אבל נמשיך לומר את הדברים האלה.

גלעד ארדן: הישיבה נעולה, תודה רבה.

אתי בנדלר: לפני שמסיימים אני רוצה שיהיה ברור גם לפרוטוקול.

אתי בנדלר: תקנה 1 לא מאושרת.

גלעד ארדן: נכון.

אתי בנדלר: תקנה 2, שמדברת על הוספת תקנה 8 לתקנות העיקריות, מאושרת, בהבדל שבה במקום 1.9.2007 יבוא 1.12.2006 והתאריך העברי בהתאם.

גלעד ארדן: אמת.

גלעד ארדן: הישיבה נעולה.